TNDTธีระมงคลฯหวังกำไรปีนี้สวย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — บริษัทจดทะเบียนขนาดเล็กทำใจผลงานปี 2553 ไม่สวยอย่างฝัน หวังปีนี้ดีขึ้น หลังการเมืองเริ่มชัดเจน
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) เปิดเผยว่า ผลประกอบการของบริษัทในปี 2553 ออกมาไม่ดีนัก มีความเป็นไปได้ว่าจะไม่ถึงระดับ 300 ล้านบาท และอาจจะต่ำกว่าปี 2552 ที่มีรายได้จำนวน 295 ล้านบาท ขณะที่อัตรากำไรสุทธิ (Net Profit Margin) คาดว่าจะลดลงจากปีก่อนหน้าเช่นกัน น่าจะอยู่ที่ระดับ 15% 
สาเหตุเป็นเพราะมีหลายโครงการที่เลื่อนออกไปค่อนข้างมาก เนื่องจากมีปัญหาด้านการเมืองภายในประเทศ นักลงทุนไม่มั่นใจจะลงทุนในโครงการต่างๆ ทำให้ปริมาณงานลดลง จนส่งผลกระทบต่อรายได้และกำไรสุทธิลดลง 
สำหรับปี 2554 บริษัทมั่นใจว่ารายได้มีแนวโน้มที่จะปรับตัวดีขึ้น ขณะที่อัตรากำไรสุทธิคาดว่าจะเพิ่มขึ้นและควรมากกว่า 15% เนื่องจากทิศทางการเมืองน่าจะสดใสขึ้น หากรัฐบาลยุบสภาและจัดให้มีการเลือกตั้งใหม่ ขณะเดียวกันยังเชื่อว่างานที่เลื่อนการประมูลจากปีก่อนจะสามารถทยอยดำเนินการได้ในปีนี้ 
นอกจากนี้ บริษัทยังมีแผนที่จะขยายการลงทุนไปยังประเทศเวียดนาม คาดว่าน่าจะได้ข้อสรุปในช่วงไตรมาส 2 นี้ จากก่อนหน้านี้ได้เปิดบริษัทร่วมทุนทำธุรกิจให้บริการตรวจสอบวิศวกรรม ในประเทศลาว ซึ่งบริษัทจะถือหุ้น 70% และลาวถือ 30% 
นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม (TMI) กล่าวว่า การเติบโตรายได้ของบริษัทในปี 2553 อยู่ที่ระดับ 16% ต่ำกว่าเป้าหมายเดิม ซึ่งคาดว่าจะโต 17% เป็นผลมาจากราคาวัตถุดิบที่สูงขึ้น 
อย่างไรก็ตาม คาดว่ารายได้ปีนี้จะเพิ่มขึ้นประมาณ 19.5% เป็น 416 ล้านบาท จากปีก่อน 348 ล้านบาท เนื่องจากโรงงานผลิตสินค้าของบริษัทได้รับสิทธิประโยชน์ทางภาษีจากสำนักงานคณะกรรมการส่งเสริมการลงทุน (บีโอไอ) เป็นปีแรก โดยสินค้าดังกล่าวมีสัดส่วนรายได้ประมาณ 7080% อีกทั้งแนวโน้มต้นทุนวัตถุดิบ เช่น ทองแดง และเหล็ก ปีนี้ไม่สูงมากเหมือนปีก่อนด้วย